
Europos Parlamento rezoliucija dėl PVM teisės aktų modernizavimo siekiant paskatinti bendrąją skaitmeninę rinką

Europos Parlamentas,

–
atsižvelgdamas į 2011 m. rugsėjo 30 d. klausimą Komisijai dėl PVM teisės aktų modernizavimo siekiant paskatinti bendrąją skaitmeninę rinką (O–000226/2011 – B7–00648/2011),

–
atsižvelgdamas į SESV 113 ir 167 straipsnius,
–
atsižvelgdamas į Direktyvą 2006/112/EB dėl pridėtinės vertės mokesčio bendros sistemos,
–

atsižvelgdamas į Direktyvą 2008/8, iš dalies keičiančią Direktyvos 2006/112/EB nuostatas, susijusias su paslaugų teikimo vieta,

–
atsižvelgdamas į Europos Komisijos komunikatą „2020 m. Europa. Pažangaus, tvaraus ir integracinio augimo strategija“,

–
atsižvelgdamas į Europos Komisijos komunikatą „Ateities skaitmeninė darbotvarkė“,

–
atsižvelgdamas į Europos Komisijos žaliąją knygą dėl PVM ateities,

–
atsižvelgdamas į 2011 m. gegužės 12 d. Europos Parlamento rezoliuciją dėl kultūros ir kūrybos sektorių potencialo išlaisvinimo,

–
atsižvelgdamas į 2011 m. spalio 13 d. Europos Parlamento rezoliuciją dėl PVM ateities,

–
atsižvelgdamas į EBPO gaires dėl PVM neutralumo,
–
atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,

A.
kadangi į strategiją „ES 2020“ įtraukta pavyzdinė iniciatyva sukurti bendrąją skaitmeninę rinką,

B.
kadangi bendroji skaitmeninė rinka vis dar yra susiskaidžiusi ir taip iš dalies yra dėl ES mokesčių sistemos ir ypač dėl prekėms ir paslaugoms taikomų vartojimo mokesčių,

C.
kadangi ekonominė krizė smarkiai pakenkė ekonomikos augimo galimybėms ir skaitmeninė ekonomika gali gerokai prisidėti prie Europos gerovės ateityje,

D.
kadangi Europos Sąjunga gali panaudoti bendrosios rinkos galimybes sudarydama palankias sąlygas valstybių narių internetinei ir tarpvalstybinei prekybai,

E.
kadangi Europos Komisija šiuo metu masto apie PVM ateitį ir reikia atsižvelgti į strategiją „ES 2020“,

1.
atkreipia dėmesį į tai, kad dabartinė teisinė sistema ir ypač Direktyvos 2006/112/EC 3 priedas yra naujų skaitmeninių paslaugų vystymosi kliūtis ir todėl neatitinka skaitmeninėje darbotvarkėje nustatytų tikslų;

2.
mano, jog knygoms taikomi PVM tarifai rodo esamų teisės aktų trūkumus; valstybės narės visų pavidalų knygoms gali taikyti mažesnius PVM tarifus, o elektroninėms knygoms taikomas standartinis ne mažesnis kaip 15 proc. PVM; ši diskriminacija nėra pagrįsta turint mintyje galimą šio segmento augimą rinkoje;

3.
pabrėžia, kad Europos Sąjunga turi siekti daugiau, o ne tik ištaisyti esamos teisinės sistemos nenuoseklumus; persvarstant PVM taisykles reikėtų teikti pirmenybę įmonių skatinimui kurti ir siūlyti naujas visos Europos interneto paslaugas;

4.
primena Jungtinių Amerikos Valstijų Interneto atleidimo nuo mokesčių įstatymą, kuris įsigaliojo 1998 m. ir nuo tada buvo išplėstas; šis įstatymas, draudžiantis federalinei ir vietos vyriausybėms taikyti bet kokius diskriminacinius apyvartos mokesčius internetinei prekybai, turėjo didžiulį poveikį elektroninei prekybai ir paskatino steigti įmones, dominuojančias viso pasaulio rinkoje;

5.
vis dėlto atkreipia dėmesį į tai, kad Europos Sąjunga turėtų parengti specialias priemones savo pačios reikmėms; siekiant sukurti tikrą bendrąją rinką, pagal Europos Sąjungos teisę valstybėms narėms galėtų būti leidžiama visoms elektroniniu būdu teikiamoms kultūrinio turinio paslaugoms laikinai taikyti mažesnį PVM tarifą;

6.
ši nauja kategorija, kuri būtų įtraukta į dabartinį Direktyvos 2006/112/EB 3 priedą, galėtų apimti internetines paslaugas, pvz., televiziją, muziką, knygas ar spaudą, kurias bet kuriam Europos Sąjungoje gyvenančiam asmeniui teikia Europos Sąjungoje įsisteigęs tiekėjas;

7.
interneto kultūriniam turiniui taikant mažesnį PVM tarifą Europos Sąjungoje neišvengiamai bus skatinama kurti, gaminti ir visomis platformomis platinti skaitmeninį turinį;

8.
primena EBPO elektroninės prekybos apmokestinimo principus, dėl kurių susitarta 1998 m. Otavoje vykusioje konferencijoje; pagal šiuos principus taikant vartojimo mokesčių, pvz., PVM, taisykles mokesčiai turėtų būti taikomi toje jurisdikcijoje, kurioje vyksta vartojimas; pagal Direktyvą 2008/8/EB EBPO principai bus pradėti taikyti Europos Sąjungoje nuo 2015 m. sausio 1 d.;

9.
mano, kad teisės aktų dėl PVM persvarstymas, kurį atlikus valstybėms narėms būtų suteikiama daugiau laisvės taikyti mažesnius PVM tarifus, turėtų būti vykdomas kartu taikant Direktyvoje 2008/8/EB nustatytus principus; vis dėlto pažymi, jog siekiant užtikrinti, kad visos valstybės narės vienodai galėtų pasinaudoti bendra skaitmenine rinka, turėtų būti kaip galima anksčiau pradėtas taikyti principas, pagal kurį mokestis mokamas kliento valstybėje narėje;

10.
ragina Komisiją išnagrinėti galimybę iki 2015 m. sausio 1 d. peržiūrėti Direktyvą 2008/8/EB siekiant nustatyti, kad PVM būtų mokamas kliento valstybėje narėje;

11.
paveda Pirmininkui perduoti šią rezoliuciją Tarybai, Komisijai bei valstybių narių vyriausybėms ir parlamentams.

